PATVIRTINTA

Klaipėdos r. I. Labutytės pagrindinės

mokyklos direktoriaus 2019 m. rugsėjo d.

įsakymu Nr.

**DARBUOTOJŲ VEIKSMŲ VAIKUI SUSIRGUS AR PATYRUS TRAUMĄ ĮSTAIGOJE IR TEISĖTŲ VAIKO ATSTOVŲ INFORMAVIMĄ APIE ĮSTAIGOJE PATIRTĄ TRAUMĄ, SVEIKATOS SUTRIKDYMĄ**

**TVARKOS APRAŠAS**

**I SKYRIUS**

**BENDROSIOS NUOSTATOS**

1. Klaipėdos r. Ievos Labutytės pagrindinės mokyklos (toliau – Įstaiga) darbuotojų veiksmų vaikui susirgus ar patyrus traumą Įstaigoje ir teisėtų vaiko atstovų informavimo apie Įstaigoje patirtą traumą ar ūmų sveikatos sutrikdymą tvarkos aprašas (toliau – Aprašas) parengtas vadovaujantis Lietuvos Respublikos sveikatos apsaugos ministro ir Švietimo ir mokslo ministro 2016 m. liepos 21 d. įsakymu Nr. V-966/V-672 „Visuomenės sveikatos priežiūros mokykloje tvarkos aprašas“; Lietuvos Respublikos švietimo ir mokslo ministro 2000 m. vasario 11 d. įsakymu Nr. 113 „Dėl moksleivių nelaimingų atsitikimų tyrimo, registravimo ir apskaitos nuostatų“; Lietuvos Respublikos sveikatos apsaugos ministro 2008 m. sausio 28 d. įsakymu Nr. V- 69 „Dėl privalomųjų pirmosios pagalbos, higienos įgūdžių, alkoholio, narkotinių ir psichotropinių ar kitų psichiką veikiančių medžiagų vartojimo poveikio žmogaus sveikatai mokymų ir atestavimo tvarkos aprašas“ (galiojanti suvestinė redakcija nuo 2018-05-01 d.); Lietuvos Respublikos sveikatos apsaugo ministro 2017 m. kovo 13 d. įsakymu Nr. V-284 „Dėl Lietuvos higienos normos HN 21:2017 „Mokykla, vykdanti bendrojo ugdymo programas. Bendrieji sveikatos saugos reikalavimai“; Lietuvos Respublikos sveikatos apsaugos ministro 2016 m. sausio 26 d. įsakymu Nr.V-93 „Dėl Lietuvos higienos normos HN 75:2016 „Įstaiga, vykdanti ikimokyklinio ir/ar priešmokyklinio ugdymo programą. Bendrieji sveikatos saugos reikalavimai“; Lietuvos Respublikos sveikatos apsaugos ministro 2007 m. rugpjūčio 1 d. įsakymu Nr. V-630 „Dėl visuomenės sveikatos specialisto, vykdančio sveikatos priežiūrą mokykloje, kvalifikacinių reikalavimų aprašo patvirtinimo“ (galiojanti suvestinė redakcija nuo 2018-01-01 d.).

2. Tvarka reglamentuoja darbuotojų veiksmus vaikui susirgus ar patyrus traumą Įstaigoje ir teisėtų vaiko atstovų informavimą apie Įstaigoje patirtą traumą ar ūmų sveikatos sutrikdymą.

**II SKYRIUS**

**DARBUOTOJŲ VEIKSMŲ VAIKUI SUSIRGUS AR PATYRUS TRAUMĄ ĮSTAIGOJE IR TEISĖTŲ VAIKO ATSTOVŲ INFORMAVIMO APIE ĮSTAIGOJE PATIRTĄ TRAUMĄ AR ŪMŲ SVEIKATOS SUTRIKDYMĄ ORGANIZAVIMAS**

3. Įstaigoje vaikus kiekvieną rytą apžiūri ir vėliau jų buvimą Įstaigoje metu stebi grupės/klasės vadovas.

4. Vaikui susirgus Įstaigoje:

4.1. grupės/klasės vadovas, pedagoginiai darbuotojai apie vaiko sveikatos būklę nedelsdami informuoja vaiko tėvus (globėjus, rūpintojus), Įstaigos vadovą bei visuomenės sveikatos priežiūros specialistą jam esant Įstaigoje jo darbo valandomis ;

4.2. grupės/klasės vadovas, Įstaigos vadovas ar visuomenės sveikatos priežiūros specialistas jam esant Įstaigoje įvertina, ar vaikas gali laukti tėvų (globėjų, rūpintojų) grupėje/klasėje arba Įstaigos vadovo nustatytoje vietoje;

4.3. įvykus nelaimingam atsitikimui (traumos atveju) ar esant sunkiai sveikatos būklei, Įstaigos vadovas, grupės/klasės vadovas, pedagoginiai darbuotojai ar Įstaigoje tuo metu esantis visuomenės sveikatos priežiūros specialistas nedelsdami kviečia greitąją medicinos pagalbą tel. 112 arba 033 ir teikia pirmąją pagalbą;

4.4. jei kyla įtarimų, kad vaikas serga užkrečiamąja liga, jis atskiriamas nuo kitų vaikų ir stebimas iki atvyks tėvai (globėjai, rūpintojai).

5. Nesant visuomenės sveikatos priežiūros specialistui Įstaigoje, įvykus nelaimingam atsitikimui, traumai ir (ar) įtarus, kad vaikas galėjo būti užsikrėtęs užkrečiamąja liga, situaciją įvertina grupės/klasės vadovas. Apie situaciją informuoja vaiko tėvus (globėjus, rūpintojus), Įstaigos vadovą ir stebi vaiką, kol atvyks tėvai (globėjai, rūpintojai) ar greitoji medicinos pagalba.

6. Susirgimų užkrečiamosiomis ligomis atveju bei karantino metu grupės/klasės valomos ir dezinfekuojamos pagal higienos reikalavimus.

7. Jei sveikatos būklė nėra sunki, negaluojantis mokyklinio amžiaus vaikas iš Įstaigos išleidžiamas tik pranešus tėvams (globėjams, rūpintojams) ir jiems pritarus. Išleidžiami tik gyvenantys Plikiuose.

8. Vaiką pasiimti iš Įstaigos tėvams (globėjams, rūpintojams) būtina:

8.1. kai vaikui įtariami/nustatomi ūmių užkrečiamųjų ligų požymiai (karščiuoja, dūsta, skundžiasi skausmu, viduriuoja, vemia, turi nežinomos kilmės bėrimo elementų), taip pat turi utėlių ar glindų, įvairių traumų atvejais.

8.2. vaiko liga riboja jo dalyvavimą grupės/klasės veikloje;

8.3. vaiko būklė/liga kelia pavojų kitų vaikų ir darbuotojų sveikatai.

9. Užfiksavus užkrečiamų ligų (vėjaraupiai, tymai, skarlatina ir kt.) atvejus, visuomenės sveikatos priežiūros specialistas jei tuo metu yra Įstaigoje (jo darbo valandomis) vykdo prevenciją, pateikia tėvams (globėjams, rūpintojams), pedagogams informaciją apie tų ligų profilaktikos priemones. Jei Įstaigoje nėra visuomenės sveikatos priežiūros specialisto, tėvams (globėjams, rūpintojams) informaciją pateikia grupės/klasės vadovas. Įstaigos vadovo įgaliotas asmuo susisiekia su visuomenės sveikatos priežiūros specialiste, dėl tolimesnių veiksmų.

10. Visuomenės sveikatos priežiūros specialistas (jam esant įstaigoje) visus vaikų apsilankymus dėl traumos, nelaimingo atsitikimo, negalavimo registruoja Klaipėdos rajono savivaldybės visuomenės sveikatos biuro vidaus nustatyta tvarka.

11. Įstaigoje nesant visuomenės sveikatos priežiūros specialistui, įvykusias traumas, nelaimingus atsitikimus grupės/klasės vadovas registruoja žurnale, kuris yra pridėtas prie Įmonės pirmosios pagalbos rinkinio ( iki mokyklinio ugdymo grupėse, technologijų kabinete, sporto salėje, mokytojų kambaryje).

**III SKYRIUS**

**BAIGIAMOSIOS NUOSTATOS**

12. Visuomenės sveikatos priežiūros specialistas (jam esant Įstaigoje) ir grupės/klasės vadovas yra atsakingi už veiksmų, vaikui susirgus ar patyrus traumą Įstaigoje, ir tėvų (globėjų, rūpintojų) informavimą apie Įstaigoje patirtą traumą ar ūmų sveikatos sutrikdymą, organizavimą ir vykdymą. Nesant visuomenės sveikatos priežiūros specialisto Įstaigoje, už veiksmų organizavimą ir vykdymą atsakingas yra Įstaigos vadovo įgaliotas asmuo ir grupės/klasės vadovas.

14. Tvarkos vykdymo kontrolę vykdo Įstaigos vadovas.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_